UMCULI ophinde abe ngumlingisi uNaak Musiq uthi ujabule ngendlela abantu abayamukele ngayo ingoma yakhe entsha ethi Ntombi apike kuyo uBucie Nkomo Isithombe: MTP GALLERY
UNaak Musiq, ogama lakhe langempela ngu-Anga Makubalo, uthe umdidiyeli wakhe uKilimanjaro wamdlalela isigubhu wavele wahlanya.
“Ngavele ngabhala. Indlela engibona ngayo ukuthi isigubhu ngiyasithanda, ngivele ngibhale. Ngatshela uMakoya (DJ Tira, umphathi wakhe) wathi uzocabanga umuntu wesifazane ozophendula into engiyiculayo. Wabuye wangithinta wathi uBucie,” kuchaza uNaak Musiq.
Uthe ujabule kakhulu ngendlela abantu abayemukele ngayo.
“Kuyafiwa, ezinkundleni zokuxhumana wonke umuntu ukhuluma ngayo le ngoma. Kade ngagcina ukujabula ngale ndlela ngengoma,” kusho yena kuzwakala ukuthi ujabule.
Uthe okwamanje izophuma ihamba yodwa kodwa basezinhlelweni zokukhipha i-albhamu ngokuhlanganyela noTira.
“Izingoma eziningi zenziwe yimi noMakoya, siyathanda ukwenza izingoma ezimnandi. Sithe asizihlanganise sikhiphe i-albhamu ngabo-Agasti kanje ngaphambi kukaDisemba. Zikhona nezinye esizozenza. NgeSonto nje bengiseThekwini ngiyonandisa Eyadini kodwa ngiqale estudiyo.”
“Ngisanda kuqeda ngeBroken Vows neRing of Lies. Isidingo ngaphoqeleka ukuthi ngishiye ngenxa yokuba matasa. Ngacela ukuthi bangikhulule kodwa manje senginaso isikhashana ngisanda kuba nomhlangano nabo ukuze ngibuye. Basabhala ukuthi ngizobuya kanjani.”